**DEDDF RHEOLEIDDIO AC AROLYGU GOFAL CYMDEITHASOL (cYMRU) 2016**

**Cwestiynau cyffredin am reoleiddio'r gweithlu gofal cymdeithasol**

1. **Pwy fydd angen cofrestru gyda Gofal Cymdeithasol Cymru?**

Cyn i’r Ddeddf gael ei gweithredu, gallai gweithwyr gofal yn y cartref, gweithwyr mewn cartrefi gofal oedolion ddewis cofrestru, ond doedd hynny ddim yn orfodol, tra bod rhaid i:

* Weithwyr cymdeithasol
* Myfyrwyr gwaith cymdeithasol
* Gweithwyr gofal plant preswyl a rheolwyr, a
* Rheolwyr cartrefi gofal oedolion a gofal cartref

i gyd gofrestru gyda Chyngor Gofal Cymru.

Bydd cofrestru gwirfoddol hyn yn cael ei ddiddymu o Ebrill 2017. Ar hyn o bryd, cysylltir ag unigolion sydd, yn gyfredol, wedi cofrestru yn wirfoddol a’u cyflogwyr.

Bydd cofrestru gyda [Gofal Cymdeithasol Cymru](http://www.cgcymru.org.uk/edrms/157968/) yn orfodol i weithwyr cymdeithasol, myfyrwyr gwaith cymdeithasol a gweithwyr gofal plant preswyl, yn ogystal â holl reolwyr y [gwasanaethau gofal a chymorth rheoledig](http://www.cgcymru.org.uk/edrms/157967/). Ni fydd y gofyniad cyfredol i reolwyr hefyd gofrestru gydag Arolygiaeth Gofal a Gwasanaethau Cymdeithasol Cymru (AGGCC) yn berthnasol bellach. Dros amser, bydd rhaid i weithwyr gofal yn y cartref a gweithwyr cartrefi gofal oedolion hefyd cael eu cofrestru.

Efallai bydd rhaid i grwpiau staff newydd gofrestru yn y dyfodol. Mae staff sy’n darparu eiriolaeth a staff blynyddoedd cynnar yn enghreifftiau o’r math hyn o grwpiau. Mae hyn yn rhoi hyblygrwydd i ymateb i newidiadau yn y sector.

1. **Sut bydd y symudiad hwn i gael gweithlu cwbl gofrestredig yn cael ei gyflawni?**

Bydd y Gofrestr ar agor ar gyfer gweithwyr gofal yn y cartref yn 2018 a bydd rhaid iddyn nhw gofrestru erbyn 2020.

Bydd y Gofrestr ar agor i weithwyr cartrefi gofal oedolion preswyl yn 2010 a bydd rhaid iddyn nhw gofrestru erbyn 2022.

Bydd Gofal Cymdeithasol Cymru yn gweithio’n agos gyda’r sector gofal ac Arolygiaeth Gofal a Gwasanaethau Cymdeithasol Cymru (AGGCC) er mwyn sicrhau bod cyflogwyr a gweithwyr gofal yn deall y broses ar gyfer cofrestru’r gweithlu a bod yr amserlen yn briodol i bawb dan sylw.

**3. A fydd y newid yn golygu y bydd rheolwyr yn atebol i Ofal Cymdeithasol Cymru ac nid i Arolygiaeth Gofal a Gwasanaethau Cymdeithasol Cymru (AGGCC) yn 2017/18? Os felly, sut bydd hyn yn cael ei weithredu?**

Mae rheolwyr eisoes wedi’u cofrestru gyda’r Cyngor Gofal a bydd hyn yn parhau o dan Gofal Cymdeithasol Cymru ond ni fydd gofyn iddyn nhw hefyd o hyn ymlaen gofrestru gydag AGGCC.

Bydd Gofal Cymdeithasol Cymru yn parhau’r berthynas gyda rheolwyr a datblygwyd drwy ddigwyddiadau fforwm a'r adnoddau i’w cynorthwyo nhw a’r staff y maen nhw’n eu rheoli.

**4. A fydd Gofal Cymdeithasol Cymru yn adolygu’r cymhwyster sydd ei angen i gofrestru fel rheolwr cartref gofal i oedolion? Os felly, pa gymhwyster(au) fydd ei angen / eu hangen yn y dyfodol?**

O ganlyniad i newidiadau drwy’r DU gyfan, bydd angen i Ofal Cymdeithasol Cymru adolygu’r holl gymwysterau gofal cymdeithasol. Bydd cyflogwyr a rheolwyr yn parhau i fod yn rhan o ddatblygu cymwysterau newydd. Mae’n debygol y bydd y rhain yn cael eu cyflwyno ar y cyd â Chymwysterau Cymru o 2019. Fodd bynnag, bydd cymwysterau y mae rheolwyr eisoes yn meddu arnyn nhw yn dal i gael eu cydnabod.

**5. A fydd newid i'r rheoleiddio ar hyfforddiant y gweithlu?**

Bydd Gofal Cymdeithasol Cymru yn adeiladu ar y gwaith y mae’r Cyngor Gofal eisoes wedi’i wneud mewn partneriaeth â’r gweithlu. Hefyd, mae Deddf Rheoleiddio ac Arolygu Gofal Cymdeithasol (Cymru) 2016 yn darparu pwerau a gyfer Gofal Cymdeithasol Cymru i reoleiddio hyfforddiant gofal cymdeithasol.

1. **Ble galla i gael rhagor o wybodaeth am Ddeddf Rheoleiddio ac Arolygu Gofal Cymdeithasol (Cymru) 2016?**

Mae’r cwestiynau cyffredin hyn yn rhan o gyfres o ddeunyddiau codi ymwybyddiaeth am y Ddeddf. [Ceir adnoddau ychwanegol yma](http://www.cgcymru.org.uk/adnoddau-dysgu-deddf-rhagc/).